Равена

Раве́на ( , , ) — горад у італьянскім рэгіёне Эмілія-Раманья. Турыстычны цэнтр міжнароднага значэння.

 Агульныя звесткі 
Горад размешчаны на адлегласці 10 км ад Адрыятычнага мора, з якім яго злучае канал.

Равена знаходзіцца ў нізіннай мясцовасці, якая ўтварылася пры заглейванні Адрыятыкі. Адміністрацыйны цэнтр аднайменнай правінцыі. Заступнікам горада лічыцца святы Апалінарый. Дзень горада — 23 ліпеня.

Восем равенскіх помнікаў эпохі позняй антычнасці занесены ЮНЕСКА ў спіс Сусветнай спадчыны.

 Гісторыя 
Заснавана, верагодна, племем умбраў. З II ст. да н.э. пад уладай Рыма, важны порт Італіі. З 402 года рэзідэнцыя імператараў  Заходняй Рымскай імперыі, затым сталіца дзяржавы остготаў. З 540 пад уладай Візантыі, у 565—751 сталіца Равенскага экзархата. У 751 заваявана лангабардамі, сталіца Лангабардскага каралеўства. У XII ст. заснаваны ўніверсітэ. Міжусобная вайна арыстакратычных родаў скончылася ўстанаўленнем у Равене сіньёрыі роду Палентаў (да 1441). Абмяленне канала выклікала закрыццё порта і эканамічны заняпад горада. У 1449—1509 падпарадкавана Венецыяй. У 1512 зруйнавана французамі. Пасля іх выгнання Свяшчэннай Лігай — у Папскай вобласці (за выключэннем 1797—1814). З 1860 у складзе аб'яднанай Італіі.

 Помнікі 
Равена багата помнікамі раннехрысціянскай і візантыйскай архітэктуры і першым чынам манументальна-дэкаратыўнага жывапісу. У 1996 годзе ў склад Сусветнай спадчыны ЮНЕСКА былі ўключаны наступныя аб'екты:
 маўзалей Галы Плацыдзіі (каля 440 года);
 баптыстэрый праваслаўных (сярэдзіна V стагоддзя);
 баптыстэрый арыян;
 базіліка Сант-Апалінарэ Нуова (пачатак VI стагоддзя);
 базіліка Сан-Вітале (526—547 гады);
 архіепіскапская капэла (канец V — пачатак VI стагоддзяў);
 маўзалей Тэадорыха (каля 520 года, па-за гарадскімі сценамі);
 базіліка Сант-Апалінарэ ін Класэ (549 год, па-за гарадскімі сценамі).
Інтэр'еры большасці з азначаных будынкаў упрыгожваюць мазаікі ў візантыйскім духу. Захаваліся руіны так званага палаца Тэадорыха (пачатак VI стагоддзя або VIII стагоддзе).

З больш позніх помнікаў найбольшай гісторыка-культурнай вагай маюць:
 Кафедральны сабор Святога Духу, пабудаваны ў XVIII стагоддзі на месцы Урсіянавай базілікі пачатку V стагоддзя.
 венецыянская крэпасць Бранкалеонэ (XV стагоддзе);
 францысканская царква Сан-Франчэска, дзе адпявалі паэта Дантэ,  які памёр у Равене; яго прах быў пахаваны каля базілікі ў маўзалеі эпохі класіцызму.

 Прамысловасць 
Нафтаперапрацоўка, хімічная прамысловасць, машынабудаванне, харчовая, абутковая, цэментная, керамічная прамысловасць. Вытворчасць музычных інструментаў.

 Транспарт 
Вузел чыгунак і аўтадарог. Порт на Адрыятычным моры (звязаны з ім суднаходным каналам).

 Культурнае жыццё 
Дзейнічаюць шматлікія музеі.

 Літаратура 


 Спасылкі 

 Турыстычны сайт Равены


Катэгорыя:Камуны правінцыі Равена
Катэгорыя:Гарады Эміліі-Раманьі